CELEX: 32019D1325
Language: et
Date: 2019-05-27 00:00:00
Title: Komisjoni rakendusotsus (EL) 2019/1325, 27. mai 2019, millega tehakse Ühendkuningriigi taotluse alusel Põhja-Iirimaad käsitlev erand nõukogu direktiivi 91/676/EMÜ veekogude kaitsmise kohta põllumajandusest lähtuva nitraadireostuse eest rakendamisel (teatavaks tehtud numbri C(2019) 3816 all)

6.8.2019   
               
               
                  ET
               
               
                  Euroopa Liidu Teataja
               
               
                  L 206/21
               
            
         KOMISJONI RAKENDUSOTSUS (EL) 2019/1325,
         27. mai 2019,
         millega tehakse Ühendkuningriigi taotluse alusel Põhja-Iirimaad käsitlev erand nõukogu direktiivi 91/676/EMÜ veekogude kaitsmise kohta põllumajandusest lähtuva nitraadireostuse eest rakendamisel
         
            
               (teatavaks tehtud numbri C(2019) 3816 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 12. detsembri 1991. aasta direktiivi 91/676/EMÜ veekogude kaitsmise kohta põllumajandusest lähtuva nitraadireostuse eest, (1) eriti selle III lisa punkti 2 kolmandat lõiku
         ning arvestades järgmist:
         
                     (1)
                  
                  
                     komisjoni otsusega 2007/863/EÜ (2) tehti erand, mida Ühendkuningriik taotles seoses Põhja-Iirimaaga vastavalt direktiivile 91/676/EMÜ, millega lubati teatavate tingimuste täitmise korral Põhja-Iirimaa põllumajandusettevõtetel, kus on vähemalt 80 % rohumaad, laotada aastas loomasõnnikut koguses, milles on lämmastikku kuni 250 kg hektari kohta.
                  
               
                     (2)
                  
                  
                     Komisjoni otsusega 2011/128/EL (3) pikendati erandi kehtivust 31. detsembrini 2014 ning komisjoni rakendusotsusega (EL) 2015/346 (4) lubati samasugust erandit kohaldada kuni 31. detsembrini 2018.
                  
               
                     (3)
                  
                  
                     Rakendusotsusega (EL) 2015/346 lubatud erandi alla kuulus 2018. aastal 478 põllumajandusettevõtet, mis moodustas umbes 1,9 % Põhja-Iirimaa põllumajandusettevõtete koguarvust ja 4 % põllumajandusmaa netopindalast.
                  
               
                     (4)
                  
                  
                     20. veebruaril 2019 esitas Ühendkuningriik komisjonile Põhja-Iirimaaga seoses taotluse direktiivi 91/676/EMÜ III lisa punkti 2 kolmanda lõigu kohase erandi tegemiseks.
                  
               
                     (5)
                  
                  
                     Kooskõlas direktiivi 91/676/EMÜ artikli 3 lõikega 5 kohaldab Ühendkuningriik asjakohast tegevusprogrammi kogu Põhja-Iirimaa territooriumi suhtes.
                  
               
                     (6)
                  
                  
                     Komisjoni aruanne nõukogule ja Euroopa Parlamendile direktiivi 91/676/EMÜ rakendamise kohta ajavahemikus 2012–2015 (5) näitab, et Põhja-Iirimaal oli 98,2 % seirejaamade andmeil põhjavee keskmine nitraadisisaldus alla 25 mg/l ja 1,2 % seirejaamade andmeil oli põhjavee nitraadisisaldus üle 50 mg/l. Pinnavee nitraadisisaldus on kõigi seirejaamade andmete kohaselt alla 25 mg/l.
                  
               
                     (7)
                  
                  
                     Võrreldes ajavahemikuga 2008–2011 suurenes ajavahemikul 2012–2015 Põhja-Iirimaa põllumajandusettevõtete arv 2 %, samas kui põllumajandusmaa kogupindala ei muutunud. Kariloomade arv ei muutunud, samas lammaste, sigade ja kodulindude arv suurenes ajavahemikul 2012–2015 võrreldes ajavahemikuga 2008–2011 vastavalt 2 %, 18 % ja 14 %. Ajavahemikus 2012–2015 oli loomasõnnikupõhise lämmastiku keskmine kogus 98 kg/ha, mis on võrreldes ajavahemikuga 2008–2011 suurenenud 1,2 %. Fosfori ülejääk oli ajavahemikus 2012–2015 keskmiselt 11,4 kg/ha, mis on 16 % vähem, kui ajavahemikus 2008–2011. Võrreldes ajavahemikuga 2008–2011 suurenes ajavahemikus 2012–2015 keskmine keemilise lämmastikväetise kasutamine 4,1 %. Võrreldes ajavahemikuga 2008–2011 suurenes ajavahemikus 2012–2015 keskmine keemilise fosforväetise kasutamine 26 %. Samas oli keskmine keemilise fosforväetise kasutamine ajavahemikus 2012–2015 ikkagi 40 % väiksem võrreldes selle väetise keskmise kasutamisega ajavahemikus 2004–2007.
                  
               
                     (8)
                  
                  
                     Põhja-Iirimaal on 93 % põllumajandusmaast rohumaa. Rohumaad omavate põllumajandusettevõtete maast kasutatakse 42 % selle kogupindalast ekstensiivselt, loomkoormus on seal alla 1 loomühiku hektari kohta, väetiseid kasutatakse vähe, 4 % maad on kasutusel põllumajanduse keskkonnaprogrammide raames ja vaid 25 % on kasutusel intensiivpõllumajandusmaana, kus loomühikuid on hektari kohta 2 või rohkem. 4 % põllumajandusmaast kasutatakse põllukultuuride kasvatamiseks. Keemiliste väetiste keskmine kasutus rohumaal on 76 kg lämmastikku ja 5 kg fosforit hektari kohta.
                  
               
                     (9)
                  
                  
                     Põhja-Iirimaad iseloomustab kõrge sademete hulk ja vähese veeläbilaskevõimega muldade ülekaal. Piiratud veeläbilaskevõime tõttu on suurema osa Põhja-Iirimaa muldade denitrifikatsioonivõime suhteliselt kõrge, see vähendab pinnase nitraadisisaldust ja seega ka leostuda võiva nitraadi kogust.
                  
               
                     (10)
                  
                  
                     Põhja-Iirimaa kliima, millele on iseloomulik ühtlane sademete hulk kogu aasta vältel ja suhteliselt väike temperatuuri kõikumine, soodustab suhteliselt pikka rohukasvuperioodi, mis ulatub 270 päevani aastas idapoolsel rannikualal ning 260 päevani aastas keskosa tasandikel.
                  
               
                     (11)
                  
                  
                     Komisjon, olles läbi vaadanud taotluse, mille Ühendkuningriik esitas seoses Põhja-Iirimaaga vastavalt direktiivi 91/676/EMÜ III lisa punkti 2 kolmandale lõigule ja pidades silmas Ühendkuningriigi õigusakti „Nutrients Action Programme Regulations (Northern Ireland) 2019“ (6) ning otsusega 2007/863/EÜ ja rakendusotsusega (EL) 2015/346 ette nähtud erandite kohaldamisel saadud kogemusi, on arvamusel, et Ühendkuningriigi Põhja-Iirimaa puhul pakutud rohusööjate kariloomade sõnniku kogus, mis vastab 250 kg lämmastikule hektari kohta, ei piira direktiiviga 91/676/EMÜ kindlaks määratud eesmärkide saavutamist juhul, kui nimetatud otsuses sätestatud tingimused on täidetud.
                  
               
                     (12)
                  
                  
                     Ühendkuningriigi esitatud täiendav teave kinnitab, et pakutud kogus 250 kg loomasõnnikupõhist lämmastikku hektari kohta aastas sellistes põllumajandusettevõtetes, kus on vähemalt 80 % rohumaad, on põhjendatud sellistest objektiivsetest kriteeriumidest tulenevalt nagu pikad kasvuperioodid ja suure lämmastikuvajadusega põllukultuurid.
                  
               
                     (13)
                  
                  
                     Rakendusotsuse (EL) 2015/346 kehtivus lõppes 31. detsembril 2018. Selle tagamiseks, et põllumajandustootjad saaksid taotletud erandit kasutada, tuleks vastu võtta käesolev otsus.
                  
               
                     (14)
                  
                  
                     Euroopa Parlamendi ja nõukogu direktiivis 2007/2/EÜ (7) on sätestatud liidu ruumiandmete infrastruktuuri rajamise üldeeskirjad liidu keskkonnapoliitika ja keskkonda mõjutada võivate liidu poliitika- ja tegevussuundade rakendamiseks. Käesoleva otsuse rakendamisega seoses kogutud ruumiandmed peaksid vajaduse korral olema kooskõlas kõnealuse direktiivi sätetega. Selleks et vähendada halduskoormust ja suurendada andmete sidusust, peaks Ühendkuningriik käesoleva otsuse raames vajalikke andmeid kogudes vajaduse korral kasutama teavet, mis on saadud Euroopa Parlamendi ja nõukogu määruse (EL) nr 1306/2013 (8) V jaotise II peatüki kohaselt loodud ühtse haldus- ja kontrollisüsteemi raames.
                  
               
                     (15)
                  
                  
                     Käesoleva otsusega ette nähtud meetmed on kooskõlas direktiivi 91/676/EMÜ artikli 9 alusel moodustatud nitraadikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Erand
            Ühendkuningriigi 19. veebruari 2019. aasta kirjas taotletud Põhja-Iirimaad käsitlev erand, mille eesmärk on lubada kasutada suuremat kogust loomasõnnikupõhist lämmastikku, kui on ette nähtud direktiivi 91/676/EMÜ III lisa punkti 2 teise lõigu esimese lausega, tehakse artiklites 4 kuni 10 sätestatud tingimuste täitmise korral.
         
         
            Artikkel 2
            Reguleerimisala
            Artikli 1 kohaselt tehtud erandit kohaldatakse rohumaad omavate põllumajandusettevõtete suhtes, kes on saanud selleks loa vastavalt artiklile 5.
         
         
            Artikkel 3
            Mõisted
            Käesolevas otsuses kasutatakse järgmisi mõisteid:
            a)   „rohumaa“– ajutine või püsirohumaa;
            b)   „rohumaad omavad põllumajandusettevõtted“– ettevõtted, kus vähemalt 80 % põllumajandusmaast, millele sõnnikut laotatakse, on rohumaa;
            c)   „rohusööjad kariloomad“– veised (välja arvatud piimavasikad), lambad, hirved, kitsed ja hobused;
            d)   „maatükk“– põllukultuuri, mullatüübi ja väetamise poolest ühtne põld või põldude rühm;
            e)   „väetamiskava“– väetisekogused, mida on kavas kasutada, ja toitainete kättesaadavuse eelhinnang;
            f)   „väetamisaruanne“– toitainete tasakaalu arvestus, mis tehakse väetistes kasutatavate toitainete tegelike koguste ja selle põhjal, kuidas taimed toitaineid omastavad.
         
         
            Artikkel 4
            Loa taotlemine
            
               1.   Rohumaad omavad põllumajandustootjad võivad esitada pädevatele asutustele taotluse saada aastane luba laotada aastas loomasõnnikut koguses, mis sisaldab kuni 250 kg lämmastikku. Taotluses tuleb esitada deklaratsioon, milles kinnitatakse, et rohumaad omavad põllumajandustootjad lasevad teha kõik artiklis 9 ette nähtud kontrollid.
            
            
               2.   Lõikes 1 osutatud aastases taotluses võtavad taotlejad endale kirjalikult kohustuse täita artiklites 6 ja 7 sätestatud tingimusi.
            
         
         
            Artikkel 5
            Loa andmine
            Eeldusel et artiklites 6 ja 7 sätestatud tingimused on täidetud, antakse luba laotada aastas loomasõnnikut koguses, mis sisaldab 250 kg lämmastikku hektari kohta.
         
         
            Artikkel 6
            Sõnniku ja muude väetiste laotamise tingimused
            
               1.   Rohusööjate kariloomade sõnniku kogus, mida igal aastal rohumaad omavates põllumajandusettevõtetes maale laotatakse, sealhulgas loomade endi poolt, ei tohi ületada sõnnikukogust, mis sisaldab 250 kg lämmastikku hektari kohta, ning lõigetes 2–8 esitatud tingimused peavad olema täidetud.
            
            
               2.   Lämmastiku üldkogused ei tohi ületada põllukultuuri eeldatavat toitainevajadust ega Ühendkuningriigi õigusaktiga „Nutrients Action Programme Regulations (Northern Ireland) 2019“ rohumaad omavate põllumajandusettevõtete jaoks sätestatud suurimaid kasutuskoguseid ning nende puhul võetakse arvesse pinnasest saadavat lämmastikku.
            
            
               3.   Iga rohumaad omava põllumajandusettevõtte kohta koostatakse väetamiskava. Selles kirjeldatakse põllumajandusmaa külvikorda ning sõnniku ja muude väetiste kavandatud kasutamist. Väetamiskava sisaldab vähemalt järgmist:
               
                           a)
                        
                        
                           põllukultuuride külvikorrakava, milles on täpsustatud järgmine:
                           
                                       —
                                    
                                    
                                       rohumaapind;
                                    
                                 
                                       —
                                    
                                    
                                       nende maatükkide pind, kus kasvatatakse muid põllukultuure;
                                    
                                 
                                       —
                                    
                                    
                                       skemaatiline kaart, millel on märgitud iga maatüki asukoht;
                                    
                                 
                     
                           b)
                        
                        
                           rohumaad omavas põllumajandusettevõttes peetavate kariloomade arv;
                        
                     
                           c)
                        
                        
                           lauda ja sõnniku ladustamise süsteemi kirjeldus, sh olemasoleva sõnnikuhoidla mahutavus;
                        
                     
                           d)
                        
                        
                           rohumaad omavas põllumajandusettevõttes toodetud sõnnikus olevate lämmastiku- ja fosforikoguste arvestus;
                        
                     
                           e)
                        
                        
                           rohumaad omava põllumajandusettevõtte poolt enda tarbeks või teistele tarnitava sõnniku kogus, liik ja omadused;
                        
                     
                           f)
                        
                        
                           põllukultuuride eeldatav lämmastiku- ja fosforivajadus iga maatüki kohta;
                        
                     
                           g)
                        
                        
                           lämmastiku ja fosforiga seotud pinnaseanalüüsid, kui need on olemas;
                        
                     
                           h)
                        
                        
                           kasutatava väetise tüüp;
                        
                     
                           i)
                        
                        
                           arvestus sõnnikust saadava lämmastiku ja fosfori kasutamise kohta igal maatükil;
                        
                     
                           j)
                        
                        
                           arvestus keemilistest ja muudest väetistest pärineva lämmastiku ja fosfori kasutamise kohta igal maatükil.
                        
                     Väetamiskava on rohumaad omavas põllumajandusettevõttes olemas enne iga kalendriaasta 1. märtsi. See vaadatakse läbi hiljemalt seitsme päeva jooksul pärast rohumaad omavas põllumajandusettevõttes toimuva põllumajandustegevuse mis tahes muudatust.
            
            
               4.   Kõigi rohumaad omavate põllumajandusettevõtete kohta koostatakse väetamisaruanne, milles esitatakse lämmastiku ja fosfori lisamise ja pinnavee kasutamisega seonduv teave. Need aruanded tuleb esitada pädevale asutusele iga kalendriaasta kohta järgmise kalendriaasta 31. märtsiks.
            
            
               5.   Igas rohumaad omavas põllumajandusettevõttes tehakse korrapäraselt pinnase lämmastiku- ja fosforisisalduse analüüse.
               Pinnaseproovid võetakse ja pinnaseanalüüsid tehakse kõikidel külvikordade ja pinnase omaduste poolest samalaadsetel maa-aladel vähemalt üks kord nelja aasta jooksul.
               Iga viie hektari põllumajandusmaa kohta tuleb teha vähemalt üks analüüs.
               Pinnase lämmastiku- ja fosforisisalduse analüüsi tulemused peavad olema rohumaad omavas põllumajandusettevõttes kättesaadavad.
            
            
               6.   Loomasõnnikut ei laotata sügisel enne rohumaa harimist.
            
            
               7.   Iga rohumaad omava põllumajandusettevõtte puhul tagab põllumajandustootja, et fosfori tasakaal, mis arvutatakse vastavalt Ühendkuningriigi õigusaktiga „Nutrients Action Programme Regulations (Northern Ireland) 2019“ kehtestatud metoodikale, ei ületa 10 kg fosforit hektari kohta aastas.
            
            
               8.   Vähemalt 50 % ühes majapidamises toodetud lägast tuleb laotada igal aastal enne 15. juunit. Kui läga laotatakse igal aastal pärast 15. juunit, tuleb selleks kasutada vähese heitega seadmeid.
            
         
         
            Artikkel 7
            Maa majandamise tingimused
            
               1.   Ajutine rohumaa tuleb künda kevadel.
            
            
               2.   Sisseküntud rohumaale tuleb kõikidel pinnasetüüpidel külvata suure lämmastikuvajadusega põllukultuur.
            
            
               3.   Külvikorrad ei sisalda liblikõielisi ega muid õhulämmastikku siduvaid taimi. Külvikord võib siiski sisaldada ristikut rohumaal, kus ristiku osakaal on väiksem kui 50 % või muid liblikõielisi taimi heintaimede allakülvi puhul.
            
         
         
            Artikkel 8
            Seire
            
               1.   Pädevad asutused tagavad järgmisi üksikasju sisaldavate kaartide koostamise:
               
                           a)
                        
                        
                           loaga hõlmatud rohumaad omavate põllumajandusettevõtete osakaal igas piirkonnas;
                        
                     
                           b)
                        
                        
                           loaga hõlmatud kariloomade osakaal igas piirkonnas;
                        
                     
                           c)
                        
                        
                           loaga hõlmatud põllumajandusmaa osakaal igas piirkonnas;
                        
                     
                           d)
                        
                        
                           maa kasutamine kohalikul tasandil.
                        
                     Neid kaarte ajakohastatakse igal aastal.
            
            
               2.   Pädev asutus teeb pinnase ning pinna- ja põhjavee seiret, et saada andmeid lämmastiku- ja fosforisisalduse kohta pinnavees, mineraallämmastiku kohta pinnaseprofiilis ning nitraadisisalduse kohta põhja- ja pinnavees, seda nii erandi kohaldamise korral kui ka tavapärastes tingimustes, ning esitab need andmed komisjonile. Seire toimub põllumajandusettevõtete tasandil ning põllumajanduslikel valgaladel. Seirealad tuleb valida nii, et esindatud on kõik peamised pinnasetüübid, intensiivsuse tasemed, väetamismeetodid ja põllukultuurid.
            
            
               3.   Kõige ohualtimate veekogude läheduses asuvate põllumajanduslike valgalade puhul tehakse tugevdatud veekontroll.
            
            
               4.   Pädevad asutused uurivad kohalikul tasandil kõigi loaga hõlmatud ning rohumaad omavate põllumajandusettevõtete maakasutust, jälgivad külvikordi ja põllumajandustavade rakendamist.
            
            
               5.   Artikli 6 lõikes 5 osutatud toiteelementide analüüsi käigus kogutud teavet ja andmeid ning käesoleva artikli lõikes 2 osutatud seire käigus kogutud teavet ja andmeid kasutatakse selleks, et arvutada lämmastiku- ja fosforikadu nende rohumaad omavate põllumajandusettevõtete rohumaadel, mis on loaga hõlmatud.
            
         
         
            Artikkel 9
            Kontroll ja põldtunnustamine
            
               1.   Pädevad asutused teevad halduskontrolle kõikide loataotluste puhul, et hinnata artiklites 6 ja 7 sätestatud tingimuste täitmist. Kui selgub, et need tingimused ei ole täidetud, keeldutakse luba andmast ja taotlejale teatatakse keeldumise põhjused.
            
            
               2.   Pädevad asutused koostavad riskianalüüsi põhjal loaga hõlmatud rohumaad omavate põllumajandusettevõtete põldtunnustamise programmi, millega nähakse ette sobiv kontrollide sagedus ja mille puhul võetakse arvesse eelnevate aastate kontrollide tulemusi, direktiivi 91/676/EMÜ rakendamiseks vastu võetud õigusaktidele vastavuse üldise pistelise kontrollimise tulemusi ja mis tahes teavet, mis võib viidata artiklites 6 ja 7 sätestatud nõuete rikkumisele.
            
            
               3.   Artiklites 6 ja 7 sätestatud tingimustele vastavuse hindamiseks tehtav põldtunnustamine hõlmab vähemalt 5 % loaga hõlmatud rohumaad omavatest põllumajandusettevõtetest.
            
            
               4.   Kui mis tahes aastal tehakse kindlaks, et loaga hõlmatud rohumaad omav põllumajandusettevõte ei ole täitnud artiklites 6 ja 7 sätestatud tingimusi, karistatakse loa hoidjat vastavalt riiklikele eeskirjadele ja järgneval aastal ei ole tal õigust luba saada.
            
            
               5.   Pädevatele asutustele antakse vajalikud volitused ja vahendid, et kontrollida käesoleva otsuse alusel antud loa tingimuste täitmist.
            
         
         
            Artikkel 10
            Aruandlus
            Pädevad asutused esitavad komisjonile igal aastal hiljemalt 30. juuniks aruande, mis sisaldab järgmist teavet:
            
                        a)
                     
                     
                        käesoleva otsuse artikli 8 lõikes 1 osutatud kaardid, millel on esitatud loaga hõlmatud põllumajandusettevõtete, kariloomade ning põllumajandusmaa osakaal igas piirkonnas, samuti kaardid maa kasutamise kohta kohalikul tasandil;
                     
                  
                        b)
                     
                     
                        artikli 8 lõikes 2 osutatud põhja- ja pinnavee nitraadisisalduse seire tulemused, sealhulgas teave vee kvaliteedi muutuste kohta nii erandi kohaldamise korral kui ka tavapärastes tingimustes, samuti andmed erandi mõju kohta vee kvaliteedile;
                     
                  
                        c)
                     
                     
                        artikli 8 lõikes 2 osutatud mullaseire tulemused, mis näitavad lämmastiku- ja fosforisisaldust mullavees ning mineraallämmastiku sisaldust mullaprofiilis nii erandi kohaldamise korral kui ka tavapärastes tingimustes;
                     
                  
                        d)
                     
                     
                        kokkuvõte artikli 8 lõikes 3 osutatud tugevdatud veekontrollil saadud andmetest ja vastav hinnang;
                     
                  
                        e)
                     
                     
                        artikli 8 lõikes 4 osutatud uuringute tulemused, milles käsitletakse maa kasutamist kohalikul tasandil, külvikordi ning põllumajandustavasid;
                     
                  
                        f)
                     
                     
                        artikli 8 lõikes 4 osutatud nitraatide leostumise ulatuse ja fosforikao arvestuse tulemused luba omavates põllumajandusettevõtetes;
                     
                  
                        g)
                     
                     
                        hinnang loa andmise tingimuste rakendamisele, võttes aluseks artikli 9 lõigetes 1 ja 2 osutatud halduskontrollide ja kohapealsete kontrollide käigus kogutud teavet;
                     
                  
                        h)
                     
                     
                        kariloomade arvu ja sõnnikutootmise suundumused Põhja-Iirimaal igas kariloomakategoorias ja loaga hõlmatud rohumaad omavates põllumajandusettevõtetes;
                     
                  
                        i)
                     
                     
                        tehtud kontrollide võrdlusanalüüs Põhja-Iirimaa selliste rohumaad omavate põllumajandusettevõtete puhul, mis on loaga hõlmatud, ja selliste puhul, mis seda ei ole.
                     
                  Aruandes sisalduvad ruumiandmed peavad asjakohasel juhul olema kooskõlas direktiiviga 2007/2/EÜ. Vajalike andmete kogumisel kasutavad pädevad asutused vajaduse korral teavet, mis on saadud määruse (EL) nr 1306/2013 artikli 67 lõike 1 kohaselt loodud ühtse haldus- ja kontrollisüsteemi raames.
         
         
            Artikkel 11
            Kohaldamisperiood
            Käesolev otsus kehtib kuni 31. detsembrini 2022.
         
         
            Artikkel 12
            Adressaadid
            Käesolev otsus on adresseeritud Suurbritannia ja Põhja-Iiri Ühendkuningriigile.
         
         
            Brüssel, 27. mai 2019
            
               
                  Komisjoni nimel
               
               
                  komisjoni liige
               
               Karmenu VELLA
            
         
         
            (1)  EÜT L 375, 31.12.1991, lk 1.
         
            (2)  Komisjoni 14. detsembri 2007. aasta otsus 2007/863/EÜ, millega lubatakse Ühendkuningriigi taotletud Põhja-Iirimaad käsitlev erand nõukogu direktiivi 91/676/EMÜ veekogude kaitsmise kohta põllumajandusest lähtuva nitraadireostuse eest rakendamisel (ELT L 337, 21.12.2007, lk 122).
         
            (3)  Komisjoni 24. veebruari 2011. aasta otsus 2011/128/EL, millega muudetakse otsust 2007/863/EÜ, millega lubatakse Ühendkuningriigi taotletud Põhja-Iirimaad käsitlev erand nõukogu direktiivi 91/676/EMÜ veekogude kaitsmise kohta põllumajandusest lähtuva nitraadireostuse eest rakendamisel (ELT L 51, 25.2.2011, lk 21).
         
            (4)  Komisjoni 9. veebruari 2015. aasta rakendusotsus (EL) 2015/346, millega tehakse Ühendkuningriigi taotluse alusel Põhja-Iirimaad käsitlev erand nõukogu direktiivi 91/676/EMÜ (veekogude kaitsmise kohta põllumajandusest lähtuva nitraadireostuse eest) rakendamisel (ELT L 60, 4.3.2015, lk 42).
         
            (5)  Komisjoni 4. mai 2018. aasta aruanne nõukogule ja Euroopa Parlamendile nõukogu direktiivi 91/676/EMÜ (veekogude kaitsmise kohta põllumajandusest lähtuva nitraadireostuse eest) rakendamise kohta, tuginedes liikmesriikide aruannetele ajavahemikus 2012–2015 (COM(2018) 257 final).
         
            (6)  SR 2019 No 81.
         
            (7)  Euroopa Parlamendi ja nõukogu 14. märtsi 2007. aasta direktiiv 2007/2/EÜ, millega rajatakse Euroopa Ühenduse ruumiandmete infrastruktuur (INSPIRE) (ELT L 108, 25.4.2007, lk 1).
         
            (8)  Euroopa Parlamendi ja nõukogu 17. detsembri 2013. aasta määrus (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549).